Konec vrste

“Ali je tvoje oko hudobno, ker sem jaz dober?”

Navadno bomo na to gospodarjevo vprašanje na koncu prilike odgovorili: “Prav gotovo sem.”

Razlog za to je preprost: to ni fer. Zakaj bi tisti, ki so jih najeli proti koncu dneva, prejeli enako plačilo kot tisti, ki so garali od začetka?

To ni fer.

A ko prenehaš razmišljati o tem, se ta “izgubljeni delavec” v resnici sploh kaj razlikuje od zgodbe o izgubljenem sinu? Edina razlika je, da se v Lukovi enačici starejši sin jezno pritožuje. Njegova ogorčena kritika je enaka, kot smo jo slišali v današnjem evangeliju: to ni fer.

Nauk zgodbe pa je enak: nedoumljiva Božja dobrota, ki je ni mogoče izmeriti.

V oni zgodbi je glavni lik oče. Tukej imamo gospodarja. Oba predstavljata milostno Skrivnost, imenovano Bog.

Obe zgodbi me spominjata na kratko povest Razodetje, ki jo je napisala Flannery O’Connor.

V njej opisuje pobožno gospo po imenu Ruby Turpin, ki je zelo ponosna na svoje krepostno življenje. Medtem ko čaka v čakalnici pri zdravniku, doživi nasilno srečanje z mlado žensko. Takrat se sooči s svojim domišljavim in ponižujočim načinom, kako gleda na svet in na vse okoli sebe. Zgodba se konča tako, da strmi v nebo, medtem ko dela na vrtu. Gospa ima videnje: dolga vrsta ljudi se vije proti nebesom. Pretrese pa jo to, da skupino vodijo ljudje, ki jih je imela za nepomembneže in je nanje gledala zviška. Zdaj pa so prvi! To je bilo njeno “razodetje”.

Gospodar v priliki, ki smo jo slišali, vsakega izmed nas sooči z našim omejenim razumevanjem tega, kdo Bog v resnici je in kako velika je njegova ljubezen do vsakogar izmed nas. Vabi nas, da dobro premislimo bistvene vrednote, ki predstavljajo pravo Božjo naravo: dobroto, usmiljenje in ljubezen.

A bolj kot to današnji evangelij izzove naš pogled – naš zorni kot. Od obojega se lahko naučimo, da obstaja še drug način, kako lahko gledamo na stvari. Moramo gledati drugače.

Morda je najboljši način za to, da pogledamo s perspektive zadnjega v vrsti in ne prvega.

S tega vidika vidimo nekaj, kar smo spregledali, ko smo bili spredaj, zaslepljeni z lastno pravičnostjo. Šele ko smo zadaj, dobimo priložnost videti, kako neskončno milostljiv je naš Bog, ko gledamo njegovo dobroto, ki se razliva na vse, še posebej na zavržene tega sveta.

Ko stojimo spredaj, domišljavo mislimo, da smo mi tisti, ki nam dolgujejo, ki smo si prislužili nagrado.

Ko stojimo zadaj, pričenjamo razumevati, kar nas opozarja prvo berilo, da “vaša pota niso moja pota, govori Gospod.”

Potem dobimo preblisk, kaj so Gospodova pota. Bolj darežljivo on razliva svojo velikodušnost na druge, bolj mi opuščamo svojo zavist. Tako doživljamo, kako se naša majhnost nadomešča z velikanskim duhom radikalne Božje milosti.

In vse se začne s preprostim vprašanjem: “Ali si ti zavisten, ker sem jaz dober.”

avtor: T. Wolgamot

prevod: P. Grimani

http://celebrationpublications.org